
Către,




BIROUL PERMANENT AL



CAMEREI DEPUTAȚILOR
Vă înaintăm, alăturat, raportul comun asupra Proiectului de Lege pentru modificarea art.2 din Legea nr.248/2015 privind stimularea participării în învăţământul preşcolar a copiilor provenind din familii defavorizate, transmis Comisiei pentru administrație publică şi amenajarea teritoriului și Comisiei pentru muncă și protecție socială, pentru dezbatere în fond, cu adresa nr. PLx. 251 din 16 mai 2016.
	       PREŞEDINTE,
	PREŞEDINTE,


	         VICTOR - PAUL DOBRE

	ADRIAN SOLOMON

r a p o r t   C O M U N
asupra proiectului de Lege pentru modificarea art.2 din Legea nr.248/2015 privind stimularea participării în învăţământul preşcolar a copiilor provenind din familii defavorizate
În conformitate cu prevederile art.95 din Regulamentul Camerei Deputaţilor, republicat, Comisia pentru administrație publică şi amenajarea teritoriului și Comisia pentru muncă și protecție socială, au fost sesizate spre dezbatere în fond, cu Proiectul de Lege pentru modificarea art.2 din Legea nr.248/2015 privind stimularea participării în învăţământul preşcolar a copiilor provenind din familii defavorizate, transmis cu adresa nr. PLx.251 din 16 mai 2016, înregistrat la Comisia pentru administrație publică şi amenajarea teritoriului cu nr.4c-6/250/16.05.2016 și la Comisia pentru muncă și protecție socială cu nr.4c-7/514/16.05.2016.
Senatul, în calitate de primă Cameră sesizată, a adoptat proiectul de lege în ședința din 9 mai 2016.

Camera Deputaţilor este Cameră Decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

La întocmirea prezentului raport comun Comisiile au avut în vedere:

·   avizul favorabil al Consiliului Legislativ (nr.234/16.03.2016)

·   avizul favorabil al Comisiei pentru egalitatea de șanse pentru femei și bărbați (nr.4c-17/916/8.06.2016)
·   avizul favorabil al Comisiei pentru învățământ, știință, tineret și sport (nr.4c-9/126/28.06.2016)
·   avizul favorabil al Comisiei pentru buget, finanțe și bănci (nr.4c-2/340/7.09.2016)
·  punctul de vedere favorabil al Guvernului (nr.422/10.03.2016)

Proiectul de lege are ca obiect de reglementare modificarea art.2 din Legea nr.248/2015 privind stimularea participării în învăţământul preşcolar a copiilor provenind din familii defavorizate, în sensul introducerii condiției înscrierii copilului într-o unitate de învățământ preșcolar și eliminării restricțiilor de vârstă stabilite inițial pentru acordarea stimulentelor educaționale.
Potrivit prevederilor art.61 şi 63 din Regulamentul Camerei Deputaţilor, republicat, examinarea proiectului de lege a avut loc în şedinţe separate, în data de 22 iunie 2016 de către Comisia pentru muncă și protecție socială și în data de 20 septembrie 2016 de către Comisia pentru administraţie publică și amenajarea teritoriului. 

Din numărul total de 24 membri ai Comisiei pentru muncă și protecție socială, au participat la ședință 23 deputați, iar din numărul total de 20 membri ai Comisiei pentru administrație publică şi amenajarea teritoriului au participat la ședință 16 deputați.

La dezbateri au participat, în conformitate cu prevederile art.55 din Regulamentul Camerei Deputaţilor, republicat, domnul Andras Gyorgy Kiraly - secretar de stat în cadrul Ministerului Educației Naționale și Cercetării Științifice, doamna Valentina Conțescu - secretar de stat în cadrul Ministerului Muncii, Familiei, Protecției Sociale și Persoanelor Vârstnice și doamna Gabriela Stăncioiu - consilier în cadrul Ministerului Finanțelor Publice.
În urma analizei s-a constatat că inițiativa legislativă a rămas fără obiect ca urmare a apariției Ordonanței de urgență a Guvernului nr.14/2016 pentru modificarea art.2 din Legea nr.248/2015 privind stimularea participării în învăţământul preşcolar a copiilor provenind din familii defavorizate, prin care se elimină restricțiile de vârstă stabilite inițial pentru acordarea stimulentelor educaționale și se creează posibilitatea de a beneficia de acest program de interes național și pentru copiii cu dizabilități și/sau dificultăți de învățare, pentru care recomandările specialiștilor sunt de continuare a procesului educațional într-o unitate de învățământ preșcolar cu depășirea vârstei de 6-8 ani.
         În urma dezbaterilor și a opiniilor exprimate, membrii celor două comisii sesizate în fond au hotărât, cu unanimitate de voturi, respingerea proiectului de Lege pentru modificarea art.2 din Legea nr.248/2015 privind stimularea participării în învăţământul preşcolar a copiilor provenind din familii defavorizate.
 În raport cu obiectul şi conţinutul său, proiectul de lege face parte din categoria legilor organice.
	PREŞEDINTE,
	PREŞEDINTE,


	VICTOR - PAUL DOBRE

	ADRIAN SOLOMON

	SECRETAR,


	SECRETAR,

	CONSTANTIN AVRAM
	MIHĂIȚĂ GĂINĂ


	Șef serviciu, Sofia Chelaru                                                                                   
	 Consilier parlamentar,

	Consilier parlamentar, Roxana Feraru 
	Sorina Szabo

